Tarybos Reglamentas (EEB) Nr. 3519/83
1983 m. gruodžio 12 d.
nustatantis tam tikras priemones rūgštiesiems aliejams, gautiems valant alyvų aliejaus arba alyvų atliekų aliejaus šalutinius produktus
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi Reglamente (EEB) Nr. 3172/80 [3] su paskutiniais pakeitimais, padarytais Reglamentu (EEB) Nr. 2551/83 [4], numatyta, kad, siekiant kontroliuoti patvirtintų įmonių supakuoto aliejaus kokybę, į Bendrijoje pagaminto alyvų aliejaus ir alyvų atliekų aliejaus šalutinius produktus būtų įmaišytas tam tikras kiekis ne iš alyvuogių gautų produktų;
kadangi šie patikrinimai šiuo metu netaikomi rūgštiniams aliejams, gautiems valant alyvų aliejaus ir alyvų atliekų aliejaus šalutinius produktus;
kadangi yra pavojus, kad alyvų aliejaus savybių turintys esterinti aliejai, gauti iš minėtų rūgštinių aliejų, gali būti neteisėtai panaudoti žmonių maistui kaip alyvų aliejai, kad jiems būtų skirta vartojimo pagalba; kadangi, siekiant išvengti šio pavojaus, valant gaunami rūgštieji aliejai turėtų būti apdorojami taip kaip šalutiniai valymo produktai,
PRIĖMĖ ŠĮ REGLAMENTĄ:
1 straipsnis
Rūgštieji aliejai, gauti valant Bendrojo muitų tarifo 15.10 C subpozicijoje klasifikuojamo alyvų aliejaus arba alyvų atliekų aliejaus šalutinius produktus, gali būti apdorojami taip pat kaip ir Bendrojo muitų tarifo 15.17 B subpozicijai priskiriamo alyvų aliejaus arba alyvų atliekų valymo šalutiniai produktai.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1983 m. gruodžio 12 d.